**BACH GYEREKEK**

Bachnak 20 gyermeke született, s ebből 10 érte meg a felnőttkort. A gyerekek között voltak ikrek, kik hamarosan születés után meghaltak (Johann Christoph Bach és Maria Sophia Bach), illetve volt közöttük egy szellemileg sérült fiú is: Gottfried Heinrich Bach.

*(Forrás:* [*http://www.classicfm.com/composers/bach/guides/children/…*](http://www.classicfm.com/composers/bach/guides/children/#C4tdY5g31jc5oPPV.97)*; Hammeschlag János: Ha Bach naplót írt volna. Zeneműkiadó Vállalat, Budapest, 1958.)*

**SPURI LIPCSÉBŐL**

Bach, Lipcse s a Tamás templom neve összeforrott, holott Bach nem mindig szeretett Lipcsében élni…  
Erdmannak, egykori osztálytársának - ki orosz cári ügyvivő lett- intézett leveléből származnak a követező sorok. (Lipcse, 1730. október 28.):

„ Isten akaratából még mindig itt <Lipcse> vagyok. Minthogy azonban 1. úgy találom, hogy ez az állás <kántor> távolról sem olyan rózsás, mint ahogy ezt nekem előre ecsetelték, 2. az állással járó jövedelmek közül sok megszűnt, 3. nagyon drága hely, és 4. különös, zenebarátnak nem nevezhető feletteseim vannak, és ugyanakkor szinte állandó bosszúság, irigység és üldöztetés közepette kell élnem, az Úristen segítségével másutt kell keresnem szerencsémet. Ha Méltóságod tudomása szerint volna valahol itteni hűséges szolgája számára valami convenable (megfelelő) állás, vagy tudna olyat találni, akkor alázatosan kérem, kegyeskedjék érdekemben ajánlással élni…”.

*(Forrás: Hammerschlag János: Ha J.S.Bach naplót írt volna…)*

**MÁTÉ-PASSIÓ, KORABELI KRITIKA**

„Egy nemes úr kápolnájában sok magasrangú miniszter és nemes hölgy gyűlt össze, és nagy áhítattal énekelte imakönyvéből az első passióéneket. Ám amikor elkezdődött ez a színházias muzsika, mindnyájan a legnagyobb ámulatba esének, egymásra néztek és ezt mondták: Ugyan mi lehet ez? Egy idős nemes özvegyasszony így szólott: Isten őrizzen bennünket, gyermekeim! Olyan ez, mintha opera-komédiában lennénk!”

*(Forrás: Hammerschlag János: Ha J.S. Bach naplót írt volna. Zeneműkiadó vállalat, Budapest, 1958.- A cím ellenére, a szerző forrásokat sorakoztat fel.)*

**PIPÁZÓ BACH DALA**

„Valahányszor csak jó dohánnyal   
Tömött pipámra gyújt kezem  
- Hogy elringasson illatával -,   
Szomorú képet lát szemem:  
Úgy érzem, nem vagyok talán   
Különb magam se, mint pipám!

Pipám abból a sárból gyúrták,  
Amiből származom magam,  
S amivé leszek; kényes jószág,  
Csak egyet pattan, s vége van,  
Kezemben tört cserép marad:  
Az élet épp így megszakad.

Mikor pipám parázsát ujjam  
Hegyével nyomkodom, s a tűz  
Megéget, fájdalmamhoz nyomban  
Elmém ily gondolatot fűz:  
Már ettől is sopánkodol?  
Képzeld, hogy süt majd a pokol!”

*Forrás:* [*http://en.wikipedia.org/wiki/Religious\_views\_on\_smoking*](http://en.wikipedia.org/wiki/Religious_views_on_smoking) *Hammerschlag János: Ha J.S.Bach naplót írt volna… Zeneműkiadó Vállalat, Budapest, 1958).*

**AZ ÚJ FŰSZERT, NEHEZEN FOGADJA BE A GYOMOR... ÍGY VOLT, ÍGY LESZ...**

1706 – Arnstadt - jegyzőkönyv Bachról, az Új Templom orgonistájáról. (Fevétetett, a grófi konzisztórium előtt):

„Szemére vetjük, hogy a korálban mostanáig sok furcsa variációt csinált, és olyan szokatlan harmóniát kevert bele, hogy a gyülekezet ennek következtében konfundáltatott.”

*(Forrás: Hammerschlag János: Ha Bach naplót írt volna… Zeneműkiadó Vállalat, Budapest, 1958).*

**JÁNOS-PASSIÓ PRÓBÁN, A KARMESTER (S.K.) MESÉLTE (2015)**

Bach a szobájában komponált majd egyszer csak kiment a konyhába,- ahol a felesége sertepertélt-, s zokogva mondta : „Meghalt! Meghalt!”.   
A felesége kérdezte, hogy ki halt meg?  
Hát Jézus. – felelte Bach.

Meghalt az oratóriumban Jézus.   
Ennyire átélte.

**KEZDET ÉS VÉG**

J.J. = Jesu Juva (Jézus segíts) – írta fel Bach a lap tetejére, mielőtt elkezdett egy darabon dolgozni.  
S.D.G. = Soli Deo Gloria (egyedül Istené a dicsőség) – írta Bach a lap aljára, mielőtt letette egy darab utolsó hangjegyének lejegyzése után a pennát.

**BACH CSALÁD FÁJÁN ÜLLŐ JÁNOSOK ( CSODA, HOGY SZÜLETETT EGY JÁNOS-PASSIÓ?)**

Johannes Hans Bach (1550-1626); Johannes Bach (1612-1632); Johannes Hans (1604-1673); Johann Bach (1621-1686); Johann Stephan Bach (1665-1771); Johannes Poppo Bach (1659-1738); Johann Jacob Bach (1655-1718); Johann Günther Bach (1653-1683); Johann Michael Bach (1648-1694); Johann Christoph Bach (1642-1703); Johann Christoph Bach (1645-1693); Johann Ambrosius Bach (1645-1695); Johann Nicolaus Bach (1653-1682); Johann Aegidius Bach (1645-1716); Johannes Hans Bach (1604-1673); Johann Christian Bach (1640-1682); Johann Jacob Bach (1668-1692); Johann Christoph Bach (1673-1727); Johann Bernhard Bach (1676-1749); Johann Christoph Bach (1685-1740); Johann Nicolaus Bach (1682); Johann Valentin Bach (1669-1720); Johann Christoph Bach (1671-1721); Johann Balthasar Bach (1673-1691); Johann Jacob Bach (1682-1722); JOHANN SEBASTIAN BACH (1685-1750); Johann Ernst Bach (1683-1739); Johann Christoph Bach (1689-1740); Johann Nicolaus Bach (1669-1753); Johann Christoph Bach (1676); Johann Friedrich Bach (1682-1730); Johann Michael Bach (1685); Johann Ludwig Bach (1677-1731); Johann Samuel Bach (1694-1720); Johann Christian Bach (1696); Johann Günther Bach (1703-1756); Johann Ernst Bach (1722-1777); Johann Friedrich Bach (1706-1743); Johann Friedrich Bach (1706-1743); Johann Aegidius Bach (1709-1746); Johann Lorenz Bach (1695-1773); Johann Elias Bach (1705-1755); Johann Bernhard Bach (1700-1743); Johann Christoph Bach (1702-1756); Johann Heinrich Bach (1707-1783); Johann Andreas Bach (1713-1779); Johann Gottfried Bernhard Bach (1715-1739); Johann Christoph Friedrich Bach(1732-1795); Johann Christian Bach (1735-1782); Johann Christoph Bach (1705-1709); Johann Christian Bach (1717-1738); Johann Heinrich Bach (1709); Johann Christian Bach (1743-1814)

**MAGYAR-SZÁL**

J.S.Bach, 1735-ben családfát készített, és egészen az ükapjáig vissza tudta nyomozni az őseit. Az ükapa, Vitus (Veit) Bach (kb. 1550- 1619) a Királyi Magyarországon volt molnár és pék s a lutheránus hite miatt kellett elmenekülnie.

(1526 - Mohács-> az ükapa életében Magyarország három részre van már tagolva, a Királyi Magyarország az eredeti ország északi és nyugati területe…A Királyi Magyarország a Habsburgok fennhatósága alá tartozott, akik katolikusok voltak).

Ps: Bach egész életében hitte magyar eredetét, de ma a kutatók úgy tartják, hogy Vitus, Némethonban született, onnan települt át Magyarhonba, majd innen vissza Némethonba.

*Forrás: H.C.Schonberg: Nagy zeneszerzők élete;* [*http://en.wikipedia.org/wiki/Bach\_family*](http://en.wikipedia.org/wiki/Bach_family)*)*

**MAGYAR-SZÁL II.**

Bár ma a tudorok úgy vélik, hogy J.S. Bach felmenője nem volt magyar, Bach meg volt győződve arról, hogy gyökerei hazánkba vezetnek. És ez a hit élt tovább… Liszt (aki pont annyira beszélt magyarul, mint Bach), honfitársának tekintette a barokk mestert.

„Bach honfitársam volt, vagyis ő is Magyarországból származott, mint a Pozsonyból Eisenachba bevándorolt Johann Bach pék ivadéka.”  
(Liszt egyik tanítványa: A. Göllerich lejegyzése).

*(Forrás: Hammerschlag János: Ha J.S. Bach naplót írt volna…Zeneműkiadó Vállalat, Budapest, 1958.)*

**TÖLGYFA KOPORSÓ**

A Lipcsei Városi Könyvtárban őrzik azt a dokumentumot, mely szerint „ A 67 éves elhunytat, M. Johann Sebastian Bachot, a Szt. Tamás Iskola zeneigazgatóját és énekmesterét, a sírhoz vitte a halottaskocsi. 1750. július 30.”

Ennyi.

A Szent János templom kertjében temették el, de semmivel nem jelölték meg a sír helyét.   
1894-ben, amikor a templomot elkezdték átépíteni, akkor egy tudós-csoport elkezdte keresni a sírt. Egyetlen támpontjuk volt: 1750-ben, 12 személyt temettek mindössze tölgyfa koporsóba, s az egyik Bach volt.   
A templomkertben három koporsót ástak ki a szakemberek; kettő fenyőfából egy pedig tölgyfából készült. A tölgyfa koporsóban jó állapotban lévő férfi csontváz... Az akkori vizsgálatok egyértelműen megállapították, hogy a csontváz a zeneszerzőhöz tartozik-> a csontok a templom oltára alatt elhelyezkedő kriptába kerültek.

1943-ban a Szent János templomot bombatalálat érte, de a kripta épségben maradt. Bach csontjait, a zeneszerző születésének 200. évfordulója alkalmából átszállították a Tamás templomba.

*Forrás: N. Lebrecht: A komolyzene anekdotakincse, H.C.Schonberg: A nagy zeneszerzők élete; Hammerschlag János: Ha J.S.Bach naplót írt volna...*

**KI, HOGYAN ÉL TOVÁBB…**

Schumann sorai 1836-ból:  
„Egy este kimentem a lipcsei temetőbe, hogy felkeressem a nagy ember nyughelyét; hosszú órákon át kutattam össze-vissza, de sehol nem leltem a J.S.Bach feliratra - … s amikor érdeklődtem utána a sírásónál, csak megcsóválta a fejét tudatlanságom láttán, és így szólt: Sok Bach volt!  
Hazamenet azt mondtam magamban: Milyen költői módon működik a véletlen! Hogy ne kelljen a múlandó porra gondolnunk, hogy ne merüljön fel bennünk minduntalan a közönséges halál képe, porait szétszórta a világ minden tája felé, azért, hogy én ezentúl már csak úgy tudjam őt elképzelni, amint ott ül egyenes testtartással orgonája előtt szépen felöltözve , alatta búg a hangszer, s a közösség áhítatosan néz fel rá, s talán az angyalok is letekintenek reá.”

*Forrás: Hamerschlag János: Ha J.S.Bach naplót írt volna…Zeneműkiadó Vállalat, Budapest 1958.)*

**14 41**

Bach szerette beépíteni a 14-es és 41-es számot a darabjaiba, mert azok számmisztikailag kapcsolódtak nevének betűihez.

*Forrás:* [*http://www.classicfm.com/…/g…/bach-facts/bach-number-whizz/…*](http://www.classicfm.com/composers/bach/guides/bach-facts/bach-number-whizz/#7XuBKFWQsoxVKZbQ.99)

**BOT**

A fáma szerint, amikor Bach orgonán játszott, előfordult, hogy nem csupán két kezét s két lábát használta, de szájában is tartott egy botot, mellyel billentyűt nyomott le.

*Forrás:* [*https://books.google.co.uk/books…*](https://books.google.co.uk/books?id=klAPLdXsCi4C&pg=PA198&lpg=PA198&dq=bach+held+stick+in+his+mouth&source=bl&ots=8aR7JuDENZ&sig=btmkDJmNuhY6nTV2QRZX88jE12s&hl=hu&sa=X&ei=W-P0VN_QGs2xab78gcgK&ved=0CCAQ6AEwAA#v=onepage&q=bach%20held%20stick%20in%20his%20mouth&f=false) *N. Lebrecht: A komolyzene anekdotakincse. Európa Könyvkiadó, Bp., 2014.*

**SZEMTELEN VÉGZET**

Bach szeme nagyon megromlott, ahogy idősödött s egy John Taylor nevezetű „szemlencse specialista”, megműtötte szemeit. Az elrontott műtét okozta a zeneszerző halálát. (1750).

*Forrás:* [*http://www.classicfm.com/…/ba…/guides/bach-facts/bach-death/*](http://www.classicfm.com/composers/bach/guides/bach-facts/bach-death/)*; Hammerschlag János: Ha J.S.Bach naplót írt volna…*

**ÉRTÉK**

Brahms Bachról:

„Ha az egész zeneirodalom – Beethoven, Schubert, Schumann – eltűnne, nagyon fájdalmas dolog volna, de ha Bach tűnne el számunkra, akkor vigasztalhatatlan lennék.”

*(Forrás: Hammerschlag János: Ha Bach naplót írt volna… Zeneműkiadó Vállalat, 1958.)*

**MÁTÉ PASSIÓ- RENÉ JACOBS**

René Jacobs workshopján elhangzott történet:

Bach, minden új darab megírását azzal kezdte, hogy a lap tetejére írta: Jesu Juva (Jézus segíts). Amikor a Máté-passiót bemutatta, akkor is annyira egyedül Isten számított s nem a közönség, hogy az oratóriumban szereplő két kórus, feltehetően nem együtt állt; kórus I. állt a templom egyik részén az egyik orgona mellett, kórus II., a templom másik részén, a másik orgona mellett. A visszhangos Tamás templomban szinte kizárt, hogy a kórus tételek nem estek így szét, de ez nem volt szempont:)  
Isten tudta, mi van a kottában...

**BACH, RÁCSOK MÖGÖTT**

1717: „November 6-án Bach eddigi koncertmestert és udvari orgonistát <ki Wilhelm Ernst, weimari herceg szolgálatában állt> letartóztatták a rendőrbírói hivatalban, mert makacsul ragaszkodott elbocsátásához <Leopold, Anhalt-Köthen hercege hívta meg magához udvari karmesternek>; végül is a rákövetkező december 2-án viselkedésének megfelelően kegyvesztettként elbocsátották állásából és szabadlábra helyezték.”

A csatolt darabot - The Well-Tempered Clavier-, Bach az egy hónapos börtönben tartózkodás alatt kezdte el komponálni.

[*https://www.youtube.com/watch?v=9Em1leM682Y*](https://www.youtube.com/watch?v=9Em1leM682Y)

*(Forrás: Hammerschlag János: Ha J.S.Bach naplót írt volna…Zeneműkiadó Vállalat, Budapest, 1958.)*